作者:魏了翁
標題:摸魚兒
內容:知年來、幾番拜疏。但言歸去歸去。問歸有底匆忙事，得恁陳情良苦。天未許。將花綬藻衣，為插儀庭羽。掉頭不顧。唸白發翁兒，本來天分，不是折腰具。從頭數。多少漢庭簪組。滔滔車馬成霧。爭如祖帳東門外，父子縹縹高舉。峨眉下、有幾許湖山，無著春風處。留君不住。但遠景樓前，追陪杖屨，莫忘卻、別時語。